b"\n_START_ARTICLE_\nErnest Ansermet\n_START_PARAGRAPH_\nErnest Alexandre Ansermet (11. marraskuuta 1883 Vevey \xe2\x80\x93 20. helmikuuta 1969 Geneve) oli sveitsil\xc3\xa4inen kapellimestari. H\xc3\xa4n oli alun perin matematiikan opettaja, joka jatkoi Sveitsiss\xc3\xa4 aloittamiaan opintoja Sorbonnessa ja opiskeli samalla my\xc3\xb6s Pariisin konservatoriossa._NEWLINE_H\xc3\xa4n alkoi johtaa orkesteria Montreux'n Casinolla 1912. Vuosina 1915\xe2\x80\x931923 h\xc3\xa4n johti Djagilevin baletin orkesteria. Matkustaesaan baletin kanssa Ranskassa h\xc3\xa4n tutustui Debussyhin ja Raveliin ja keskusteli heid\xc3\xa4n kanssaan n\xc3\xa4iden musiikin johtamisesta._NEWLINE_Ansermet oli ensimm\xc3\xa4isi\xc3\xa4 klassisen musiikin kapellimestareita joka suhtautui my\xc3\xb6s jazziin vakavasti. H\xc3\xa4n piti Sidney Becheti\xc3\xa4 nerona._NEWLINE_Toisen maailmansodan j\xc3\xa4lkeen h\xc3\xa4n kohosi kansainv\xc3\xa4liseen kuuluisuuteen levytt\xc3\xa4m\xc3\xa4ll\xc3\xa4 laajasti Decca-levymerkille."